LV Eiropas Savienības Oficiālais Vēstnesis C 74/5

Komisijas lēmuma kopsavilkums

(2014. gada 10. decembris)

par procedūru saskaņā ar Līguma par Eiropas Savienības darbību 101. pantu un EEZ līguma 53. pantu

(Lieta AT.39780 – Aploksnes)

(izziņots ar dokumenta numuru C(2014) 9295 final)

(Autentisks ir tikai teksts angļu valodā)

(2015/C 74/05)

Komisija 2014. gada 10. decembrī pieņēma lēmumu par procedūru saskaņā ar Līguma par Eiropas Savienības darbību 101. pantu un EEZ līguma 53. pantu. Atbilstoši Padomes Regulas (EK) Nr. 1/2003 (1) 30. panta noteikumiem Komisija ar šo publicē pušu nosaukumus un lēmuma galveno saturu, tostarp visus uzliktos sodus, ņemot vērā uzņēmumu likumīgās intereses savu komercnoslēpumu aizsargāšanā.

1. IEVADS

(1) Lēmums attiecas uz vienotu un turpinātu Līguma par Eiropas Savienības darbību 101. panta un EEZ līguma 53. panta pārkāpumu attiecībā uz standarta/kataloga aploksnēm un visu veidu, krāsu un izmēru speciālām aploksnēm, kas apdrukātas darījumu un/vai individuālām vajadzībām. Standarta/kataloga aploksnes ir dažādu izmēru neapdrukātas (zīmola/pašzīmola vai bezzīmola) aploksnes, kas parasti tiek iegādātas vairumā, izmantojot ražotāju katalogus. Speciālas apdrukātas aploksnes (kas apdrukātas darījumu un/vai individuālām vajadzībām) ir apdrukātas aploksnes, kuras tiek izstrādātas un ražotas atbilstoši klientu specifikācijām. Lēmums ir adresēts šādiem uzņēmumiem: i) Bong (2), ii) GPV (3), iii) Hamelin (4), iv) Mayer-Kuvert (5) un v) Tompla (6).

2. LIETAS APRAKSTS

2.1. Procedūra

(2) Pēc ziņotāja sniegtās informācijas saņemšanas Komisija 2010. gada 14. septembrī mērķtiecīgi pārbaudīja dažādiem aplokšņu ražotājiem piederošas telpas vairākās dalībvalstīs. Turpmākas pārbaudes tika veiktas laikposmā no 2010. gada 1. oktobra līdz 2011. gada 31. janvārim.

(3) Pēc šīm pārbaudēm vairāki uzņēmumi, tostarp Tompla, Hamelin un Mayer-Kuvert (arī uzņēmumu GPV France SAS un Heritage Envelopes Ltd vārdā), iesniedza pieteikumu par naudas soda samazinājumu saskaņā ar Paziņojumu par iecietību.

(4) Izmeklēšanas gaitā Komisija arī nosūtīja vairākus informācijas pieprasījumus saskaņā ar Regulas (EK) Nr. 1/2003 18. pantu.

(5) Komisija 2013. gada 10. decembrī saskaņā ar Regulas (EK) Nr. 1/2003 11. panta 6. punktu sāka procedūru pret lēmuma adresātiem, lai risinātu ar tiem izlīguma sarunas. Izlīguma sanāksmes notika laikposmā no 2014. gada janvāra līdz oktobrim. Pēc tam Bong, Hamelin, Mayer-Kuvert/GPV un Tompla iesniedza Komisijai savus oficiālos iesniegumus par izlīgumu saskaņā ar Regulas (EK) Nr. 773/2004 (7) 10.a panta 2. punktu.

(6) Komisija 2014. gada 18. novembrī pieņēma iebildumu paziņojumu, un visas iesaistītās puses nepārprotami apstiprināja, ka tas atbilst to izlīguma iesniegumu saturam un tās tāpēc ir gatavas turpināt izlīguma procedūru. Aizliegtu vienošanos un dominējoša stāvokļa padomdevēja komiteja 2014. gada 8. decembrī pieņēma labvēlīgu atzinumu. Komisija 2014. gada 10. decembrī pieņēma savu lēmumu.

2.2. Adresāti un pārkāpuma ilgums

(7) Turpmāk minētie uzņēmumi ir pārkāpuši Līguma 101. pantu un EEZ līguma 53. pantu, jo tie norādītajos laikposmos ir piedalījušies pret konkurenci vērstās darbībās papīra aplokšņu piegādes jomā. Uzņēmums Pārkāpuma ilgums Bong 2003. gada 8. oktobris – 2008. gada 22. aprīlis GPV grupa (8) 2003. gada 8. oktobris – 2008. gada 22. aprīlis Hamelin 2003. gada 5. novembris – 2008. gada 22. aprīlis Mayer-Kuvert 2003. gada 8. oktobris – 2008. gada 22. aprīlis Tompla 2003. gada 8. oktobris – 2008. gada 22. aprīlis

2.3. Pārkāpuma kopsavilkums

(8) Karteļa vispārējais mērķis bija savstarpēji sadalīt klientus un saskaņot cenas vairākās dalībvalstīs un EEZ līguma līgumslēdzējās pusēs. Ar atkārtotas koluzīvas saziņas starpniecību iesaistītie uzņēmumi: a) savstarpēji sadalīja klientus un vienojās par pārdošanas apjomu; b) vienojās par cenu paaugstinājumiem, kas ir un nav saistīti ar klientiem, un apmainījās ar informāciju par klientu reakciju pēc šādiem paaugstinājumiem. Ar klientiem nesaistīto paaugstinājumu mērķis bieži bija pieaugošo papīra izmaksu tālāknodošana; c) saskaņoja savu atbildi uz lielu Eiropas mēroga klientu izsludinātajiem konkursiem. Iesaistīto uzņēmumu mērķis šajā saistībā bija noteikt faktiskās konkursu cenas un aizsargāt savas esošās piegādes; d) ieviesa mehānismus, kuru mērķis bija saglabāt status quo, kompensējot karteļa dalībniekus par pārdošanas apjomiem un/vai atsevišķiem klientiem, kas zaudēti par labu citam karteļa dalībniekam; e) apmainījās ar sensitīvu komercinformāciju, jo īpaši par uzņēmējdarbības stratēģiju, klientiem un pārdošanas apjomu.

(9) Visu pušu īstenotās rīcības ģeogrāfiskais mērogs bija Dānijas, Francijas, Vācijas, Norvēģijas, Zviedrijas un Apvienotās Karalistes teritorija.

2.4. Tiesiskās aizsardzības līdzekļi

(10) Ar lēmumu tiek piemērotas 2006. gada Pamatnostādnes naudas soda aprēķināšanai (9). Ar šo lēmumu naudas sods tiek uzlikts 1. punktā minēto uzņēmumu attiecīgajām struktūrvienībām.

2.4.1. Naudas soda pamatsumma

(11) Naudas soda noteikšanā Komisija ņēma vērā uzņēmumu standarta/kataloga aplokšņu un speciālu apdrukātu aplokšņu pārdošanas vērtību pēdējā pilnajā finanšu gadā pirms karteļa izbeigšanas, faktu, ka cenu saskaņošanas pasākumi ir vieni no vissmagākajiem konkurences ierobežojumiem, karteļa pastāvēšanas ilgumu, kā arī papildu summu, kuras nolūks ir atturēt uzņēmumus no līdzdalības cenu saskaņošanas darbībās.

2.4.2. Pamatsummas koriģēšana

(12) Komisija neņēma vērā nekādus atbildību pastiprinošus apstākļus. Tomēr Komisija uzskatīja, ka Mayer-Kuvert gadījumā ir jāpiemēro atbildību mīkstinoši apstākļi, ņemot vērā uzņēmuma ierobežoto dalību pārkāpuma izdarīšanā.

2.4.3. Koriģētās pamatsummas pielāgošana

(13) Ņemot vērā šīs lietas konkrētos apstākļus, Komisija īstenoja savas pilnvaras saskaņā ar 2006. gada Pamatnostādņu naudas soda aprēķināšanai 37. punktu un pielāgoja naudas sodus tā, lai ņemtu vērā karteļa ietekmētā ražojuma pārdošanas apjoma īpatsvaru kopējā apgrozījumā un savstarpējās atšķirības, ņemot vērā katras atsevišķās puses dalību pārkāpumā.

2.4.4. Apgrozījuma 10 % robežas piemērošana

(14) Šajā lietā neviens naudas sods nepārsniedza 10 % no uzņēmuma kopējā apgrozījuma 2013. gadā.

2.4.5. 2006. gada Paziņojuma par iecietību piemērošana

(15) Komisija par 50 % samazināja uzņēmumam Tompla uzliekamo naudas sodu, par 25 % – Hamelin uzliekamo naudas sodu un par 10 % – Mayer-Kuvert uzliekamo naudas sodu (ieskaitot uzņēmumiem France SAS un Heritage Envelopes Ltd uzliekamā atsevišķā naudas soda samazinājumu 10 % apmērā).

2.4.6. Paziņojuma par izlīgumu piemērošana

(16) Pamatojoties uz Paziņojuma par izlīgumu piemērošanu, visiem adresātiem uzliekamais naudas sods tika samazināts par 10 %.

2.4.7. Nespēja maksāt

(17) Divi uzņēmumi norādīja uz savu nespēju maksāt, atsaucoties uz 35. punktu 2006. gada Pamatnostādnēs naudas soda aprēķināšanai. Balstoties uz Komisijas analīzi par uzņēmumu konkrēto finansiālo situāciju un specifisko un saimniecisko kontekstu, abiem uzņēmumiem uzliekamie naudas sodi tika samazināti.

3. SECINĀJUMS

(18) Saskaņā ar Regulas (EK) Nr. 1/2003 23. panta 2. punktu tika uzlikti šādi naudas sodi: a) Bong AB, Bong Sverige AB, Bong Belgium S.A., Bong U.K. Ltd. un Bong GmbH – solidāri atbildīgi EUR 3 118 000 apmērā; b) Holdham S.A. – EUR 4 996 000; c) Edlef Bartl Holding GmbH, mayer-network GmbH un Mayer-Kuvert-network GmbH – solidāri atbildīgi EUR 4 991 000 apmērā; d) GPV France SAS un Heritage Envelopes Ltd – solidāri atbildīgi EUR 1 651 000 apmērā; e) Printeos, S.A., Tompla Sobre Expres, S.L., Tompla Scandinavia AB, Tompla France SARL un Tompla Druckerzeugnisse Vertriebs GmbH – solidāri atbildīgi EUR 4 729 000 apmērā.

(1) OV L 1, 4.1.2003., 1. lpp. Regulā grozījumi izdarīti ar Regulu (EK) Nr. 411/2004 (OV L 68, 6.3.2004., 1. lpp.).

(2) Bong AB, Bong Sverige AB, Bong Belgium S.A., Bong U.K. Ltd un Bong GmbH.

(3) GPV France SAS un Heritage Envelopes Ltd.

(4) Holdham S.A.

(5) Edlef Bartl Holding GmbH, mayer-network GmbH, Mayer-Kuvert-network GmbH.

(6) Printeos, S.A., Sobre Expres, S.L., Tompla Scandinavia AB, Tompla France SARL un Tompla Druckerzeugnisse Vertriebs GmbH.

(7) Komisijas 2004. gada 7. aprīļa Regula (EK) Nr. 773/2004 par lietas izskatīšanu saskaņā ar EK Līguma 81. un 82. pantu, ko vada Komisija (OV L 123, 27.4.2004., 18. lpp.).

(8) Šajā lēmumā apzīmējums “GPV grupa” attiecas uz [neadresāts], [neadresāts] un uzņēmumu Heritage Envelopes Ltd. Uzņēmums Mayer-Kuvert-network GmbH2011. gada 27. septembrī iegādājās visas Heritage Envelopes Ltd kapitāla daļas un lielāko daļu no [neadresāts] un [neadresāts] aplokšņu ražošanas aktīviem, kas tika nodoti Mayer-Kuvert meitasuzņēmumam GPV France SAS.

(9) OV C 210, 1.9.2006., 2. lpp.